Welsh Premier League

**Welsh Premier League** er øverste fotballiga (divisjon) i Wales. Fram til 2002 het divisjonen **League of Wales**, men skiftet navn som del av en sponsoravtale. Deretter har ligaen hatt forskjellige sponsornavn. Ligaen består av 12 lag.

## UEFA-ranking (2022)
*UEFA-rangering foran 2022/23-sesongen.*


; Historisk ligarangering

## Historie
Ligaen ble stiftet i 1992 av Alun Evans, generalsekretær i det walisiske fotballforbundet, fordi han fryktet at  var truet av FIFA. Sammen med England, Skottland og Nord-Irland har Wales permanent sete i International Football Association Board (fotballens internasjonale lovkomité), og man antok at mange FIFA-medlemmer mislikte dette og arbeidet for at de fire landene skulle slå seg sammen til ett felles britisk landslag.

Ved stiftelsen var Wales bortimot det eneste landet som ikke hadde en nasjonal serie. Tradisjonelt hadde de beste walisiske lagene spilt i engelske serier. Aberdare Athletic, Cardiff City, Merthyr Town, Newport County, Swansea City og Wrexham hadde alle vært medlemmer i The Football League. Mens mindre klubber spilte i lavere engelske divisjoner i Northern Football League eller Southern Football League. Det eneste det FAW arrangerte var cupen.

På grunn av dårlige transportmuligheter hadde det alltid vært mye lettere for walisiske klubber å reise øst-vest enn nord-sør, så klubbene orienterte seg gjerne østover mot England, og mange av de beste halvprofesjonelle klubbene i Wales spilte også i engelske serier. Blant disse var Bangor City, som var medlem i Football Conference siden oppstarten i 1979 og nådde finalen i FA Trophy i 1984.

Stiftelsen av League of Wales ble starten på en bitter strid mellom det walisiske fotballforbundet og de halvprofesjonelle walisiske klubbene som ønsket å fortsette å spille i engelsk serie. Åtte klubber nektet i utgangspunktet å bli med i League of Wales. Før den nye ligaen startet opp, gikk tre av klubbene – Bangor City, Newtown og Rhyl – likevel med på å spille i League of Wales. Rhyl leverte imidlertid søknaden om å få spille i den nye ligaen for sent, og ble tatt opp på nivå 2 i den walisiske seriepyramiden.

De fem andre klubbene – Barry Town, Caernarfon Town, Colwyn Bay, Merthyr Tydfil (som ikke er samme klubb som Merthyr Town) og Newport County – nektet fremdeles å spille i den walisiske ligaen, og som straff nektet det walisiske fotballforbundet disse klubbene å spille kampene sine i den engelske serien hjemme i Wales. Disse klubbene flyttet dermed i midlertidig eksil i England. I 1993 flyttet Barry Town tilbake til Wales, og i 1995 fikk de gjenværende fire klubbene en rettsavgjørelse på at de igjen kunne spille hjemmekampene sine i den engelske serien hjemme i Wales. Likevel valgte Caernarfon Town å bli med i League of Wales samme år, mens Colwyn Bay, Merthyr Tydfil og Newport County fortsatte å spille i engelsk serie.

For de profesjonelle klubbene Cardiff City, Swansea City og Wrexham var det uansett uaktuelt å bytte fra engelsk liga til den amatør- og halvprofesjonelle League of Wales.

### Tidligere medlemmer av WPL
Abergavenny Thursdays (1992–1993), Afan Lido (1992-1996 og 1998-2005), Barry Town (1993–2004), Briton Ferry Athletic (1992-1994 og 1995-1997), Cemaes Bay (1995–1998), Conwy United (1992–2000), Cwmbran Town (1992–2007), Ebbw Vale (1992–1998), Flint Town United (1992–1998), Grange Harlequins (2005–2006), Holywell Town (1992-1997 og 1998-1999), Llangefni Town (2007–2008), Llanidloes Town (1992–1993), Maesteg Park (1992–1995), Mold Alexandra (1992–1995), Oswestry Town (1996–2003), Rhayader Town (1997–2002), Ton Pentre (1993–1996), UWIC Inter Cardiff (1992–2001).

Rhayader Town gikk konkurs i 2006 og ble etterfulgt av en nystartet klubb i 2007. Oswestry Town slo seg sammen med Total Network Solutions (tidligere Llansantffraid) i 2003.

## Struktur
### Demografi
Et av problemene til den walisiske ligaen er at ligaen i liten grad har lag fra de største byene. Siden byene Cardiff, Swansea, Newport og Wrexham har lag i engelsk serie, er det usikkert om klubber fra disse byene kan samle støtte nok til å gjøre det godt i Welsh Premier League. Dermed består ligaen av klubber fra mindre byer og til og med landsbyer. Det har blitt foreslått at de walisiske klubbene som spiller i England kan ha reservelag med i den walisiske ligaen, uten at dette har blitt vedtatt.

### Opp- og nedrykk
Klubber kan rykke opp i Welsh Premier League fra to regionale ligaer – Cymru Alliance i nord og Welsh Football League i sør. Klubbene som vinner (eller blir nummer 2, hvis vinnerne ikke ønsker å rykke opp) hver av de to regionale ligaene kan søke om å få rykke opp i Welsh Premier League. Våren 2008 vant Prestatyn Town Cymru Alliance og rykket opp, mens Llangefni Town ble sist i Welsh Premier League og rykket ned. Goytre United vant Welsh Football League, men ønsket ikke å rykke opp. Dermed unngikk Caersws, som ble nummer 17 og nest sist i Welsh Premier League, å rykke ned.

### Europacup
Vinneren av Welsh Premier League er kvalifisert for Mesterligaen. Klubben som blir nummer 2 og 3 er kvalifisert for UEFA-cupenen. Vinneren av den walisiske cupen får også en plass i UEFA-cupen. Hvis cupvinneren også vinner eller blir nummer 2 i serien, får klubben på 4.-plass i serien plass i UEFA-cupen.

De walisiske klubbene har hatt blandede resultater i Europacupene, dog med noen høydepunkter. Barry Town nådde i 1996/97 1. ordinære runde i UEFA-cupen, der de greide 3-3 mot Aberdeen hjemme på Jenner Park. I 2001/02 slo Barry Town Porto 3-1 hjemme, etter først å ha tapt 0-8 borte. Blant andre store tap kan nevnes TNS' 1-12 sammenlagt mot Amica Wronki fra Polen.

Barry Town er den walisiske klubben som har gjort det best siden den walisiske ligaen ble opprettet, med til sammen 6 seire i europacupkamper.

### Framtidige endringer
De 18 klubbene i Welsh Premier League møttes 13. april 2008 og vedtok å støtte et forslag fra sekretær John Deakin i Welsh Premier League, om at ligaens ene divisjon skal deles i en 1. divisjon og en 2. divisjon med 10 lag i hver. Hvis det blir endelig vedtatt, skal dette gjelde fra og med sesongen 2010/11.

Et annet forslag var at det walisiske fotballforbundet skal ta full kontroll over Welsh Premier League, og at dagens selskap Football League of Wales Limited skal oppløses.

Forslagene ble sendt videre til det walisiske fotballforbundet for endelig vurdering.

## Vinnere

* 1992–1993: Cwmbran Town
* 1993–1994: Bangor City
* 1994–1995: Bangor City
* 1995–1996: Barry Town
* 1996–1997: Barry Town
* 1997–1998: Barry Town
* 1998–1999: Barry Town
* 1999–2000: Total Network Solutions
* 2000–2001: Barry Town
* 2001–2002: Barry Town
* 2002–2003: Barry Town
* 2003–2004: Rhyl
* 2004–2005: Total Network Solutions
* 2005–2006: Total Network Solutions
* 2006–2007: The New Saints
* 2007–2008: Llanelli
* 2008–2009: Rhyl
* 2009–2010: The New Saints
* 2010–2011: Bangor City
* 2011–2012: The New Saints 
* 2012–2013: The New Saints
* 2013–2014: The New Saints
* 2014–2015: The New Saints
* 2015–2016: The New Saints
* 2016–2017: The New Saints
* 2017–2018: The New Saints
* 2018–2019: The New Saints
* 2019–2020: Connah's Quay Nomads
* 2020–2021: Connah's Quay Nomads
* 2021–2022: The New Saints

## Toppscorere

## Se også
*Welsh Cup
*Football Association of Wales

## Referanser


## Eksterne lenker
* Welsh Premier League (offisiell side)
* Welsh Premier Football (uoffisiell side)
* Welsh Football Data Archive